                                                      ZAPISNIK

sa 11. sjednice Vijeća Gradske četvrti Gornji grad - Medveščak održane 30. travnja 2018. u  prostorijama Područnog ureda Medveščak, Draškovićeva 15/I kat, dvorana 19.  
Početak sjednice: 17:00 sati
Nazočni članovi Vijeća:
1. Luka Bogdan 
2. Dijana Pečkaj - Vuković
3. Mislav Herman
4. Marija Marinović 
5. Tin Pažur 
6. Marija Gazzari
7. Miren Milović
8. Nada Boban 
9. Dejan Bosak 
10. Mirjana Džajo 
11. Tomislav Oreški
12. Neda Raukar - Gamulin 
13. Vlasta Toth 
14. Tatjana Holjevac 
Ispričani članovi Vijeća :
· Neven Marković

Nazočni djelatnici Gradskog ureda za mjesnu samoupravu:
1. Nikola Radaković , viši stručni suradnik

Sjednicu je sazvao i predsjedava joj predsjednik Vijeća Gradske četvrti Gornji grad – Medveščak Luka Bogdan. Konstatira da je na sjednici Vijeća prisutno 14  vijećnika  te se mogu donositi pravovaljane odluke i zaključci. 
L. Bogdan pozdravlja sve prisutne i predlaže  verifikaciju Zapisnika sa prošle sjednice i
otvara raspravu. Na raspravu se javlja V. Toth sa primjedbom o prvoj točki, prema
kojoj je Vijeće usvojilo amandman za izradu  projekata za izgradnju  optičkih - svjetovnih kabela   u iznosu od 70.000,00 kn, a u  iznijetom Planu komunalnih aktivnost za 2018. 
ovog prijedloga nema. L. Bogdan  odgovara da ukoliko  je došlo do pogreške, stručna služba će to ispraviti, jer isti mora biti upisan u Plan.
Za riječ se javlja T. Holjevac koja se osvrće na  točku 4.  o  Zaključku o produženju trase autobusne linije 150 u kojem se spominje ugao Tuškanca i Ulice Vladimira Nazora, koja to nije nego  je ulica Ivana Gorana Kovačića.  Također se isti Zaključak treba ispraviti. Zapisnik sa primjedbama se jednoglasno prihvaća.


Luka Bogdan predlaže Dnevni red i pita da li netko ima dopunu.

N. Raukar se javlja sa dopunom dnevnog reda koja se odnosi na odgovor Gradskog zavoda za zaštitu spomenika kulture i prirode u svezi Ilirskog  trga 1, caffe bara „Palainovka“ i postavljanjem nadstrešnice.
N. Boban  ima generalnu primjedbu o vremenu održavanja sjednica Vijeća gradske četvrti, koja se u pravilu održavaju nakon sjednica Gradske skupštine. Pokazujući svoje nezadovoljstvo komentira razne točke koje se tiču i ovog Vijeća koje nije imalo priliku iznijeti svoje mišljenje i stavove o točkama o kojima se raspravlja na Skupštini kao što su javna rasvjeta na pojedinom području i postavljanje spremnika za prikupljanje otpada.  

Nakon iskazanih primjedbi Luka Bogdan predlaže  postojeći Dnevni red  dopunjen sa trećom točkom kao   odgovor Gradskog zavoda za zaštitu spomenika kulture i prirode u svezi Ilirskog  trga 1, caffe bara „Palainovka“ - postavljanje nadstrešnice.



DNEVNI RED:     

1. Osiguranje dodatnih sredstava za sanaciju fasade  i balkona  na objektu MO „August Cesarec“
2. Prijedlog zaključka o postavljanju usporivača prometa na početku Torbarove ulice 
3. Odgovor Gradskog zavoda za zaštitu spomenika kulture i prirode u svezi Ilirskog  trga 1, caffe bara „Palainovka“ - postavljanje nadstrešnice.
4. Pitanja, prijedlozi i obavijesti



Ad.1. Osiguranje dodatnih sredstava za sanaciju fasade  i balkona  na objektu MO „August Cesarec“

L. Bogdan obrazlaže 1. točku dnevnog reda objašnjavajući da se radi o dopisu  Gradskog ureda za mjesnu samoupravu  vezano za povećanje  sredstava Izmjenom Plana komunalnih aktivnosti Gradske četvrti Gornji grad – Medveščak u 2018. kojim će se osigurati dodatna sredstava u iznosu od 69.812,50 kn (sa PDV – om) za potrebe ugovaranja dodatnih radova na sanaciji fasade i balkona na objektu Mjesnog odbora „August Cesarec“, Tkalčićeva 33, te otvara raspravu. 
U burnoj raspravi u kojoj su sudjelovale N. Boban i V. Holjevac zatraženo je obrazloženje o previdu ovih radova koji bi se trebali nalaziti u  osnovnom troškovniku. 

  Vijeće se slaže da se od Gradskog ureda za mjesnu samoupravu zatraži objašnjenje i obrazloženje  o  istom, te će se nakon dobivenog obrazloženja na idućoj sjednici glasovati o upućenom zahtjevu za  osiguranjem dodatnih sredstava.




Ad.2. Prijedlog zaključka o postavljanju usporivača prometa na početku Torbarove ulice 


L. Bogdan upoznaje Vijeće sa novom točkom koju je predložilo Vijeće mjesnog odbora Medveščak.
N. Boban preuzima riječ i napominje da je ovakav zahtjev već bio postavljen i odbijen od  nadležnog ureda jer  se usporivači prometa  više ne postavljaju. Smatra da  je u ovoj ulici koja je strma i uska svakako potrebna mjera usporavanja prometa te bi bilo dobro da  se pronađe nova tehnika  da se uspori promet. 
L. Bogdan predlaže  Zaključak Vijeća  koji je suglasan sa Zaključkom Vijeća mjesnog odbora Medveščak s time da se u zaključku spomene da je to ponovljen zahtjev, te da molimo Gradski ured da sukladno stručnim preporukama iznađe tehničko rješenje koje će  omogućiti usporavanje prometa. Tako će članak  2. postojećeg  Zaključka postati treći članak.
Nakon kraće rasprave  jednoglasno sa 14 glasova ZA donesen je 


ZAKLJUČAK
o postavljanju usporivača prometa na početku Ulice Josipa Torbara

1. Vijeće je suglasno  sa Zaključkom Vijeća  Mjesnog odbora Medveščak sa 9. sjednice od 21. veljače 2018.  da se na početku Ulice Josipa Torbara postavi usporivač prometa (vibro trake)  neposredno prije križanja s Ulicom Baltazara Dvorničića.  

1. Ovaj će zaključak biti dostavljen Gradskom uredu za prostorno uređenje, izgradnju Grada, graditeljstvo, komunalne poslove i promet na nadležno postupanje te Vijeću Mjesnog odbora Medveščak.


Ad.3. Odgovor Gradskog zavoda za zaštitu spomenika kulture i prirode u svezi Ilirskog  trga 1, caffe bara „Palajnovka“ - postavljanje nadstrešnice.

L.Bogdan  u uvodu u dopunsku točku Odgovor Gradskog zavoda za zaštitu spomenika kulture i prirode u svezi Ilirskog  trga 1, caffe bar „Palainovka“ - postavljanje nadstrešnice obavještava Vijeće da smo  dostavili  Gradskom zavodu za zaštitu spomenika  kulture i prirode, upit i na isti dobili ovaj odgovor.
Nakon kraće rasprave u kojoj su sudjelovali N. Raukar Gamulin, N. Boban i L. Bogdan 
jednoglasno sa 14 glasova ZA donesen je  

ZAKLJUČAK
o nastavku radova na Ilirskom trgu  ispred kavane Palajnovka 

1. Vijeće Gradske četvrti Gornji grad – Medveščak zaprimilo je odgovor Gradskog zavoda za zaštitu spomenika kulture i prirode o problemu radova na Ilirskom trgu ispred kavane Palajnovka. Na temelju foto dokumentacije Vijeće zaključuje da je u međuvremenu došlo do nove devastacije zaštićenog spomenika kulture oštećenjem pročelja gdje se u pročelje ugrađuju elektro instalacije, kao i postavljanjem fiksnog staklenog krova od dvostrukog izo stakla u čeličnoj konstrukciji.  Također, betonska podloga nije postojeća već je tijekom spomenutih radova novo sagrađena armirano-betonska podloga sa ugrađenim instalacijama o čemu također postoji foto dokumentacija i video snimka. Sve navedeno je  protivno suglasnosti  Gradskog zavoda za zaštitu spomenika kulture i prirode za montažno-demontažnu nadstrešnicu pergolu.

1.  Vijeće također upozorava da se u Pravilniku o načinu i uvjetima postavljanja te vanjskom izgledu kioska, pokretnih naprava i privremenih građevina, u poglavlju V, čl. 28. jasno propisuje da „montažno-demontažna nadstrešnica može imati četiri li više vanjskih nosača (pergole) pričvršćenih u montažno-demontažnu podlogu (podest) i da mora imati žlijeb za odvodnju kiše s platna.“ Budući da je ispred Palajnovke izvedena armirano-betonska podloga, a ne montažno-demontažni podest i stakleni krov u čeličnoj konstrukciji umjesto platnene nadstrešnice, jasno je da su radovi izašli izvan propisanih okvira i time bitno oštetili zaštićeno kulturno dobro.
 
1. Vijeće ponovno traži da se poduzmu sve potrebne mjere kako bi se zaštitilo  pojedinačno zaštićeno kulturno dobro, kavana Palajnovka,  koja se nalazi u području zaštite „A“ kao područje dobro očuvane i posebno vrijedne povijesne strukture te da se izvrši prijava svim nadležnim inspekcijskim tijelima i o nalazu i poduzetim mjerama obavijesti Vijeće gradske četvrti Gornji grad - Medveščak. 

1. Ovaj će zaključak biti dostavljen Gradskom zavodu za zaštitu spomenika kulture i prirode,   Gradskom uredu za prostorno uređenje, izgradnju Grada, graditeljstvo komunalne poslove i promet, Ministarstvu kulture RH  te Ministarstvu graditeljstva i prostornog uređenja Odjel inspekcijskog nadzora gradnje na daljnje postupanje. 

Ad.4. Pitanja, prijedlozi i obavijesti

L. Bogdan je podijelio  knjižice  o korisnim podacima za članove  tijela mjesne samouprave, te  na pitanje o izlijevanju kanalizacije u Dubravkinom putu, upućuje vijećnike da se s takvim pitanjima obrate gospođi Gordani Barač ili zamjeniku, koji će pokrenuti potrebne postupke.
D. Bosak obavještava da je Službi dostavio upite i prijedloge o parkiralištu kod OŠ Jabukovac, ali još nije dobio odgovor.
T. Holjevac ispravlja svoj navod u svezi curenja kanalizacije u Ulici Vladimira Nazora 61 i zaključuje  da curi iz bivše zgrade koju je koristilo  Ministarstvo prometa. Napominje da još nije dobila odgovor za Ulicu V. Nazora u svezi  parkiranja.
       L.  Bogdan se zahvaljuje i zatvara sjednicu.

Sjednica završena u 18.00

Zapisnik sastavio:
[bookmark: _GoBack]Vesna Posavec

KLASA: 026-02/18-001/276
URBROJ: 251-06-11-7-18-___
Zagreb,  30. travnja 2018.

         Predsjednik Vijeća Gradske četvrti
							     Gornji grad – Medveščak

								   Luka  Bogdan

